ประชาชนชาวสงขลา ร่วมชมมหรสพสมโภช เนื่องในงานพระราชพิธีบรมราชาภิเษก พ.ศ.2562 กันอย่างคึกคักทุกวัน
ประชาชนชาวสงขลา ร่วมชมมหรสพสมโภช เนื่องในงานพระราชพิธีบรมราชาภิเษก พ.ศ.2562 กันอย่างคึกคักทุกวัน โดยวันนี้เป็นวันสุดท้ายของการจัดงานในระดับจังหวัด ยังคงมีศิลปิน และการแสดงวัฒนธรรมถิ่นใต้ให้ได้ร่วมชมกันอย่างมากมายนายวีรนันทน์ เพ็งจันทร์ ผู้ว่าราชการจังหวัดสงขลา กล่าวว่า การจัดงานมหรสพสมโภชเฉลิมพระเกียรติพระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก พุทธศักราช 2562 ของจังหวัดสงขลา กำหนดจัดขึ้นต่อเนื่องในวันที่ 22-26 พฤษภาคม 2562 ณ บริเวณลานหน้าสนามกีฬาติณสูลานนท์ อำเภอเมือง จังหวัดสงขลา ซึ่งมีพี่น้องประชาชนสนใจเข้าร่วมงานเป็นจำนวนมากทุกค่ำคืน ทั้งเด็กเล็ก วยรุ่น วัยทำงาน หรือแม่แต่ผู้สูงอายุ ทำให้เห็นบรรยากาศความรักความสามัคคีของคนในชาติ ตลอดจนความสัมพันธ์อันดีในครอบครัว เนื่องจากการแสดงของจังหวัดสงขลา เป็นการแสดงที่มีความหลากหลาย เน้นวัฒนธรรมถิ่นใต้ในการสืบสาน รักษา ต่อยอด ตามพระราโชบายของ พระบาทสมเด็จพระวชิรเกล้าเจ้าอยู่หัว ผ่านการแสดงจากศิลปินนักร้องชื่อดังทั้งศิลปินชาวใต้ และศิลปินอื่น ๆ รวมทั้งการแสดงอันเป็นเอกลักษณ์ประจำถิ่นใต้ อาทิ การแสดงหนังตะลุง , การแสดงมโนราห์ ฯลฯโดยในช่วงเย็นวันนี้ (26 พ.ค. 62) ซึ่งเป็นวันสุดท้ายของการจัดงาน ได้มีการจัดการแสดงที่น่าสนใจมากมาย ทั้งการแสดงวงออร์เคสร้าของวงปาริชาติ วินด์ ออร์เคสต้า จากมหาวิทยาลัยทักษิณ , การแสดงของศิลปินนักร้องชื่อดังขวัญใจชาวใต้ อาทิ “เอกชัย ศรีวิชัย” , “บ่าววี อาร์สยาม” , การแสดงหนังตะลุงคณะละมัยศิลป์, คณะหนังชายป้อ, หนังน้องมิว ตะลุงบัณฑิตและหนังศรีธัญ สกุลนานอน ฯลฯ ที่พร้อมจะมาสร้างความสุข และรอยยิ้มให้กับผู้เข้าร่วมงานอย่างเต็มที่ ซึ่งจะเริ่มงานตั้งแต่เวลา 18.30 – 23.00 น. บริเวณลานหน้าสนามกีฬาติณสูลานนท์ อำเภอเมือง จังหวัดสงขลา จึงขอเชิญชวนชาวจังหวัดสงขลาทุกหมู่เหล่า ร่วมแต่งกายด้วยชุดสุภาพโทนสีเหลืองเข้าร่วมงานในช่วงเย็นวันนี้ (26 พ.ค. 62) ซึ่งเป็นวันสุดท้ายของการจัดงานในระดับจังหวัด เพื่อแสดงออกถึงพลังแห่งความจงรักภักดี และน้อมสำนึกในพระมหากรุณาธิคุณของพระวชิรเกล้าเจ้าอยู่หัว ที่ทรงมีต่อปวงชนชาวไทย